《嘉靖丙戌元宵燕集分得银字赋二十韵》
明代·黄佐

帝城三五夕，明月丽芳春。玉宇澄晖早，金枢泛滟新。

香车腾桂苑，缇骑出枫宸。陆海鱼龙混，天关虎豹驯。

烟花连凤野，箫鼓动鸿钧。乐事还同众，清光故可人。

弄芳珠作佩，步玉锦为茵。宝炬交蟾影，琼奁并兔轮。

风回歌舞地，香拂绮罗尘。鳌彩浮燕树，星球射汉津。

惰随虬箭晓，兴与鹤觞亲。对此开文会，因之仰德邻。

摽缨三益至，挥翰四筵陈。淑气回彤琯，清歌尽白蘋。

音徽嗟尔阔，契合道吾真。凫藻人争羡，骊珠世共珍。

花边青玉案，柳外紫纶巾。云户低圆壁，虹桥掩寸银。

赤霄繁健翮，沧海足潜鳞。共沐恩波洽，追欢莫厌频。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。